รัฐบาลไทย-ข่าวทำเนียบรัฐบาล-นายกฯ ชี้แจงต่อสภาผู้แทนราษฎร ยืนยันรัฐบาลแก้ไขปัญหายาเสพติดในทุกมิติที่เกี่ยวข้อง
วันพฤหัสบดีที่ 16 กุมภาพันธ์ 2566
16/02/2566
นายกฯ ชี้แจงต่อสภาผู้แทนราษฎร ยืนยันรัฐบาลแก้ไขปัญหายาเสพติดในทุกมิติที่เกี่ยวข้อง
นายกฯ ชี้แจงต่อสภาผู้แทนราษฎร ยืนยันรัฐบาลแก้ไขปัญหายาเสพติดในทุกมิติที่เกี่ยวข้อง
วันนี้ (16 กุมภาพันธ์ 2566) เวลา 12.20 น. ณ ห้องประชุมสภาผู้แทนราษฎร ชั้น 2 อาคารรัฐสภา ถนนสามเสน เขตดุสิต กรุงเทพฯ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวชี้แจงในการประชุมสภาผู้แทนราษฎร กรณีการแก้ไขปัญหายาเสพติดของรัฐบาล ซึ่งนายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยสาระสําคัญ ดังนี้
นายกรัฐมนตรีชี้แจงกรณีการแก้ไขปัญหายาเสพติด รัฐบาลได้เริ่มต้นจากการเพิ่มประสิทธิภาพของกฎหมายและการบังคับใช้กฎหมาย โดยได้มีการปรับปรุงกฎหมายและระเบียบที่เกี่ยวข้องแต่ช้ําซ้อนกัน จาก 24 ฉบับให้เหลือเพียงฉบับเดียว ซึ่งจะทําให้ทํางานได้ง่ายขึ้น รวดเร็วขึ้น เป็นประมวลกฎหมายยาเสพติด มีผลบังคับใช้แล้วตั้งแต่ 9 ธันวาคม 2564 ส่งผลให้ประสิทธิภาพในการปฏิบัติงานของเจ้าหน้าที่สูงขึ้น โดยเฉพาะการดําเนินการมาตรการด้านการปราบปราม จับกุมและขยายผลไปสู่ผู้เกี่ยวข้องทั้งหมดได้ รวมทั้งสามารถยึด-อายัดทรัพย์สินได้มากกว่า 2 หมื่นล้านบาท รัฐบาลได้ดําเนินการแก้ไขปัญหายาเสพติดในทุกมิติที่เกี่ยวข้อง ซึ่งสมาชิกจะต้องช่วยพูดทําความเข้าใจกับสังคม ให้เด็กนักเรียนอย่าไปลอง อย่าไปเสพ อย่าเอาแต่ตําหนิ ข้าราชการดี ๆ ก็มี ส่วนคนชั่วก็ต้องช่วยกันขจัดออกไป ต้องทําให้ได้
มิติการป้องกัน กระทรวงศึกษาธิการดําเนินการสร้างภูมิคุ้มกันด้วยความรู้และหลักคิดที่ถูกต้องให้กับเยาวชน สร้างกลไกเฝ้าระวังยาเสพติด เพื่อป้องกันสถานศึกษาให้เป็นพื้นที่ปลอดภัยอยู่เสมอ และกระทรวงการพัฒนาสังคมและความมั่นคงของมนุษย์ ดําเนินการสร้างความเข้มแข็งให้กับครอบครัว และสนับสนุนการบําบัดรักษาโดยชุมชน
มิติการสกัดกั้น กองทัพได้เพิ่มความเข้มข้นในการเฝ้าระวังมากขึ้น ทั้งทางบก ทางน้ํา ทางอากาศ ทุกหน่วยงานเข้าไปตรวจสอบ พบการเปลี่ยนแปลงวิธีการเคลื่อนย้ายยาเสพติด ซึ่งต้องช่วยกันเฝ้าระวัง ข้อสําคัญคือประชาชนต้องมีส่วนร่วมช่วยเฝ้าระวังด้วย นอกจากนี้ มีการตรวจสอบตามแนวชายแดน มีการปะทะ ขณะที่เรื่องสารตั้งต้นยาเสพติด ได้สั่งการให้กระทรวงที่เกี่ยวข้องระงับการนําเข้า ที่ผ่านมาบางครั้งมีการนําเข้าเกินความจําเป็น ซึ่งได้มีการแก้ไขตรวจสอบแล้ว มีการลดจํานวนลง ให้ใช้เฉพาะภาคอุตสาหกรรมเท่านั้น และด้านต่างประเทศก็มีกลไกความร่วมมืออยู่แล้ว
มิติการปราบปราม สํานักงานตํารวจแห่งชาติได้ดําเนินการเชิงรุก ในการปราบปราม-จับกุมผู้ค้ายาเสพติดในพื้นที่ และจัดส่งข้อมูลให้สํานักงาน ป.ป.ส. ขยายผลไปสู่การทําลายเครือข่าย จับกุมนายทุน และผู้เกี่ยวข้อง มีการจับกุมและดําเนินคดีในปี 2565 และ 2566 มากกว่า 1,500 คดี กับผู้ต้องหามากกว่า 2,500 คน ได้ของกลางทั้งยาบ้ากว่า 800 ล้านเม็ด ยาไอซ์ เฮโรอีน คีตามีน กว่า 80 ล้านกรัม และยังมีที่จะต้องจับกุมดําเนินคดีอีกต่อไปเรื่อย ๆ ข้อสําคัญคือต้องเตือนลูกหลานว่าอย่าไปข้องเกี่ยวกับยาเสพติด อย่าไปลอง
มิติการยึดอายึดทรัพย์สิน สํานักงาน ป.ป.ส. บูรณาการอย่างใกล้ชิดกับสํานักงาน ปปง. และกรมสรรพากร ในการขยายผล ยึดทรัพย์สินผู้ค้ายาเสพติด ที่นําเงินจากยาเสพติดไปฟอกเงิน หน่วยงานศาลและอัยการ เร่งรัดกระบวนการทางคดียาเสพติดให้มีความรวดเร็วขึ้น
มิติความร่วมมือระหว่างประเทศ ใช้กลไกการดําเนินงานตามโครงการสกัดกั้นยาเสพติดทางท่าอากาศยานสากล (AITF) และโครงการสกัดกั้นยาเสพติดทางท่าเรือสากล (SIT F) ซึ่งต้องประสานงานและแลกเปลี่ยนข่าวสารกับประเทศต่าง ๆ อย่างต่อเนื่อง สร้างช่องทางสื่อสารเร่งด่วนที่มีประสิทธิภาพในทุกระดับ ซึ่งผลจากการสกัดกั้นทั้งสองทางนี้ ทําให้ในปี 2565 สามารถดําเนินคดียาเสพติดได้ถึง 144 คดี และปี 2566 ได้ 58 คดี โดยสองปีนี้มีการยึดของกลางยาไอซ์ เฮโรอีน คีตามีน ได้มากกว่า 1 ล้าน 9 แสนกรัม
มิติการบําบัดรักษาฟื้นฟู ซึ่งเป็นมิติที่สําคัญที่สุดวันนี้ ผู้ติดยาเสพติดถือเป็นบุคคลอันตราย ได้ให้มีการลงไปตรวจสอบ สอดส่อง มีกลไกทั้งท้องถิ่น กํานัน ผู้ใหญ่บ้าน อสม. ไปสํารวจจํานวนผู้เสพยาเสพติดในแต่ละพื้นที่ ซึ่งวันนี้มีข้อมูลแล้วหลายจังหวัด ทางตํารวจกําลังสรุปข้อมูลอยู่ ซึ่งมีผู้เสพทั้งสีเขียว สีส้ม สีแดง จึงต้องหาทางนํามาเข้าสู่ระบบการบําบัดรักษา ทั้งโรงพยาบาลศูนย์ โรงพยาบาลทั่วไป และโรงพยาบาลประจําตําบล (รพ.สต.) วัด ท้องถิ่น พร้อมกับเร่งรัดการจัดสร้างสถานบําบัดรักษา โดยมอบให้ กอ.รมน. ไปพิจารณาหาสถานที่ที่มีอยู่ของทางทหาร เพราะผู้เสพบางคนหากอยู่ข้างนอกจะเป็นอันตราย ยืนยันว่ารัฐบาลจะทําอย่างเต็มที่ในเรื่องช่องทางการสื่อสารที่มีประสิทธิภาพ ขอให้แจ้งเข้ามา พร้อมที่จะเข้าดําเนินการ โดยต้องอาศัยความร่วมมือระหว่างกันทั้งภาครัฐ ภาคประชาชน ทั้งนี้ ในมิติการบําบัดรักษาฟื้นฟู ยังได้เร่งรัดจัดทํากฎหมายลําดับรอง หรืออนุบัญญัติ กฎกระทรวง ระเบียบ ประกาศต่าง ๆ สําหรับใช้ในการบําบัดรักษา คัดกรองผู้เสพ-ผู้ติดยาเสพติด แล้วนําเข้าสู่กระบวนการอย่างเหมาะสม โดยจัดตั้งสถานที่บําบัดรักษา ทั้งโรงพยาบาลศูนย์ โรงพยาบาลทั่วไป และรพ.สต. ซึ่งนายกรัฐมนตรีมีดําริว่า จะเป็นไปได้หรือไม่ถ้าจะจัดตั้งสถานบําบัดรักษาภาคเอกชนแบบในต่างประเทศ เพราะพ่อแม่ผู้ปกครองบางคนไม่อยากเปิดเผย อย่างไรก็ตาม วันนี้จะหาพื้นที่ที่ควบคุมให้ได้ แต่ไม่ได้เป็นการนํามาขัง เป็นการนําเข้ามาเพื่อแก้ไขการติดยา พร้อมทั้งฝึกอาชีพให้มีงานทําเมื่อออกมา รัฐบาลแก้ปัญหาทั้งระบบ โดยวันนี้ ให้ อสม. ทําหน้าที่เป็นคู่บัดดี้ ติดตามผู้ป่วยในชุมชนจนกว่าอาการจะหายขาด และสร้างระบบการบําบัดฟื้นฟูในรูปแบบชุมชนเป็นฐาน (Community Based Treatment : CBTx) พร้อมทั้งให้กระทรวงแรงงาน ส่งเสริมให้ผู้ผ่านการบําบัดฟื้นฟูมีทักษะความรู้ในสาขาวิชาชีพ พร้อมจัดหาตําแหน่งงานให้มีงานทํา
นอกจากนี้ ในระดับชุมชน ซึ่งเป็นฐานรากของประเทศ กระทรวงมหาดไทยได้มีการสนับสนุนการปฏิบัติงานในทุกมิติ เช่น จัดตั้งชุดปฏิบัติการตําบล ชุดรักษาความปลอดภัยหมู่บ้าน จัดเจ้าหน้าที่เข้าไปค้นหาผู้เสพผู้ติดยาเสพติดในหมู่บ้านชุมชน จัดให้มีการลงทะเบียนในระบบ พร้อมทั้งสอดส่องป้องกัน เฝ้าระวัง เพื่อป้องกันการแพร่ระบาดของยาเสพติดในแหล่งมั่วสุม เปิดช่องทางสื่อสารเพิ่มเติมจากสายด่วนศูนย์ดํารงธรรม 1567 สําหรับรับแจ้งเบาะแส ร้องเรียน ขอรับความช่วยเหลือ รวมทั้งจัดตั้งศูนย์ฟื้นฟูสภาพทางสังคมให้ครบทุกจังหวัด เพื่อสร้างกลไกต่อเนื่องเพื่อให้ผู้ที่ผ่านการบําบัดมีงานทํา
นายกรัฐมนตรีกล่าวว่า สิ่งเหล่านี้เป็นสิ่งที่รัฐบาลทุกรัฐบาลจําเป็นต้องรับผิดชอบ นายกรัฐมนตรีรับผิดชอบอยู่แล้ว ต้องดําเนินการให้ถูกวิธีเพื่อไม่ให้เป็นการสร้างปัญหาใหม่ต่อไปในอนาคต ต้องใช้กฎหมายให้ถูกต้อง ใช้กระบวนการยุติธรรม เคารพในอํานาจต่าง ๆ ทางด้านกระบวนการยุติธรรม ประเทศใดที่ไร้ซึ่งกฎหมายคงไม่ใช่ประเทศ วันหน้าจะแตกไปหมด นายกฯ ขอขอบคุณทุกคนในการที่ทําให้บ้านเมืองมีความรัก ความสามัคคี ไม่แตกแยก เพราะเราคือประเทศไทย ถ้าแตกแยกแบ่งกันไปแบ่งกันมาวันหน้าเราจะไปไหนไม่ได้ รัฐบาลกําลังพยายามทําให้ประเทศไทยก้าวไปสู่อนาคตให้ได้มากที่สุด ให้ดีที่สุด รัฐบาลได้รับการยอมรับจากต่างประเทศมากพอสมควร ในการเดินทางไปต่างประเทศของนายกรัฐมนตรี ไม่มีใครสักคนที่รังเกียจนายกรัฐมนตรี ผู้นําทุกประเทศมาคุยด้วย การประชุมต่างประเทศก็เชิญนายกรัฐมนตรีไปร่วม รวมทั้งชื่นชมการแก้ไขปัญหาโควิด 19 ที่ทําให้ประชาชนอยู่ได้ โรงงานอุตสาหกรรมไม่ต้องปิดกิจการ แรงงานยังทํางานได้อยู่ ซึ่งเป็นสิ่งดี ๆ ที่เกิดขึ้นของประเทศไทย
นายกรัฐมนตรีกล่าวในตอนท้ายว่า กฎหมายคือความเท่าเทียม ทุกคนอยู่ภายใต้กฎหมายเดียวกันซึ่งเรียกว่าความเท่าเทียม การแยกคนเป็นกลุ่มเป็นฝ่ายไม่ใช่ประชาธิปไตยที่ถูกต้อง โดยประชาธิปไตยที่ถูกต้องคือประชาธิปไตยที่มีมีสิทธิเสรีภาพ มีหน้าที่ แต่ต้องไม่ไปละเมิดสิทธิผู้อื่น เป็นสิ่งที่สําคัญที่สุดที่ต้องสอนเด็ก ๆ ไม่ให้ถูกบิดเบือน